กองบัญชาการตำรวจนครบาล แจ้งปิดการจราจร 40 เส้นทางรอบพื้นที่ชั้นใน ซ้อมใหญ่งานพระราชพิธีบรมราชาภิเษก วันที่ 28 เมษายน ตั้งแต่เวลา 16.00 น. เป็นต้นไป
พลตำรวจโท ปิยะ อุทาโย ผู้ช่วยผู้บัญชาการตำรวจแห่งชาติ เปิดเผยว่า กองบัญชาการตำรวจนครบาล จะปิดการจราจร เพื่อซักซ้อมการรักษาความปลอดภัยและการจราจร ในงานพระราชพิธีบรมราชาภิเษก ในวันอาทิตย์ที่ 28 เมษายน 2562 ตั้งแต่เวลา 16.00 น. เป็นต้นไป ซึ่งคาดว่า จะเปิดการจราจรได้ตามปกติในเวลาประมาณ 21.30 น.         โดยจะมีการปิดจราจรถนน 40 สาย ซึ่งเป็นพื้นที่ชั้นใน ตั้งแต่รอบพระบรมมหาราชวัง ออกไปถึงเสาชิงเช้า อนุสาวรีย์ประชาธิปไตย อาทิ อาทิ ถนนหน้าพระลานตลอดสาย / ถนนหน้าพระธาตุตลอดสาย / ถนนราชดำเนินใน จากแยกผ่านพิภพถึงแยกป้อมเผด็จฯ / ถนนราชดำเนินกลาง ตลอดสาย / ถนนสมเด็จพระปิ่นเกล้า จากแยกอรุณอัมรินทร์สะพานสมเด็จพระปิ่นเกล้า ถึงแยกผ่านพิภพ สำหรับแนวทางการปิดจราจร จะทำการปิดจราจรเมื่อขบวนซักซ้อมผ่าน         ส่วนเส้นทางใดที่ขบวนซักซ้อมยังไม่ผ่าน หรือ เส้นทางใดที่ขบวนซักซ้อมผ่านไปแล้ว และไม่เป็นการกระทบต่อขบวนซักซ้อม เจ้าหน้าที่จะพิจารณา เปิดการจราจรเป็นช่วง ๆ ไป เพื่อเป็นการอำนวยความสะดวกการจราจรให้กับประชาชนโดยเร็ว เพื่อให้ได้รับ ผลกระทบจากปัญหาการจราจรน้อยที่สุด        สำหรับประชาชน ที่เดินทางระหว่างฝั่งพระนคร และฝั่งธนบุรี ขอแนะนำให้ไปใช้เส้นทาง ดังนี้ เมื่อลงจากด่วนยมราช หรือมาจากถนนเพชรบุรี ถนนราชวิถี ให้ไปใช้สะพานกรุงธน (ซังฮี้) หรือสะพานพระราม 8 ส่วนรถที่มาทางด้านถนนพระราม 4 ถนนพระราม 1 และ ถนนเจริญกรุง ให้ไปใช้สะพานพระปกเกล้า และสะพานพุทธยอดฟ้า จะเป็นการสะดวกกว่า โดยขอให้ประชาชน เตรียมความพร้อม วางแผนในการเดินทาง         หากต้องการสอบถามข้อมูลเส้นทางเพิ่มเติม โทรศัพท์ได้ที่สายด่วนศูนย์ควบคุมและสั่งการจราจร (บก.02) หมายเลข 1197 ได้ตลอด 24 ชั่วโมง